
Oldószerekkel tisztított pollenek összehasonlító vizsgálata közeli és középinfravörös spektroszkópiával

Az utóbbi években egyre több kutatás foglalkozik a virágporcsomók (angolul bee pollen) vizsgálatával. Ez egy méhészeti termék, mely a pollen mellett tartalmaz némi nektárt és a méh nyálszekrécióját, mely a beporzási folyamata során keveredik a mintába összetapasztó elemként. Mivel a méhészetek képesek nagyobb mennyiségben előállítani ezt az anyagot, így jogosan merül fel az a kérdés, hogy milyen területeken alkalmazhatnánk. Egyik ilyen például a pollen legkülső (ún. exine) rétegét alkotó sporopollenin kinyerése. Ez egy rendkívül ellenálló biopolimer, melynek elsődleges feladata a virágok hímivarsejtjeinek védelme mindenfajta külső hatástól. Az exine összetétele és struktúrája pollenfajtánként eltér, alapvetően ez adja a mikroszkópikus fajta azonosítás alapjait is, tehát sejthető, hogy a sporopollenin esetében is inkább egy anyagtípusról, mint teljesen egyező anyagról beszélhetünk. A letisztított exineburok egyrészt alkalmazható mikrorészecskeként, mely rugalmas, pollen típusonként egységes, a felületén található funkciós csoportok pedig változatos felhasználásra adnak lehetőséget, másrészt használható mikrokapszulaként is, a felületén lévő természetes módon kialakult nanocsatornáknak köszönhetően, melyeken keresztül bejuttathatjuk a belsejébe a kívánt anyagot, melynek a biohasznosulása az emberi szervezetben így jóval nagyobb lesz.
Ezért foglalkozott nemrégiben egy magyar kutatók által írt tanulmány azzal, hogy milyen oldószeres kezelések segítségével lehet a lehető legtisztább sporopolleninburkot elérni virágporcsomókból kiindulva. Az én célom, hogy az ő munkájuk eredményeképp létrejött, extrahált mintákat megvizsgálva látható és közeli infravörös (Vis-NIR), valamint középinfravörös (ATR FT-IR) spektroszkópiával feltárjam annak lehetőségeit, hogy a gyors, roncsolásmentes mérési technológiák mennyire alkalmasak ennek a tisztítási folyamatnak a nyomon követesére. A napraforgó és repce pollenek méréséből származó spektrumokat matematikai előkezeléseknek (normálásoknak, simítással kombinált deriválásoknak) vetettem alá, majd a sokváltozós adatelemzés eszközeivel dolgoztam fel, feltárva a botanikai különbségek és az oldószeres kezelések hatásait.
A méréseim eredményei alapján megállapítható, hogy ha ismert az elérni kívánt termékminőség, illetve annak a célspektruma, akkor az alkalmazott spektroszkópiai módszerek hatékony módjai lehetnek a gyártás közbeni technológiai lépések gyors ellenőrzésnek.



